# **Poziv za projekte**

# **MEDIJI**

**O projektu Misli o prirodi!**

„Misli o prirodi!“ je projekat kojeg od septembra 2019. godine implementira Centar za promociju civilnog društva (CPCD) uz finansijsku podršku Švedske. U prvoj fazi projekta (septembar 2019. – decembar 2022. godina) projekat je implementiran kroz 5 komponenti (Zagovaranje, Eko Hubovi, Eko škole, Mladi, Eko mediji), a u nastavku implementacija projekta će ići kroz 4 komponente (Zagovaranje, Eko Hubovi, Eko škole i Eko mediji).

Osnovni cilj projekta jeste povećati uticaj civilnog društva u zaštiti okoliša kroz umrežavanje organizacija civilnog društva (OCD), institucija, stručnih lica, medija i mladih za zajedničko, sinhronizirano i snažno djelovanje na lokalnom nivou. Dodatni značaj projekta predstavlja doprinos provođenju zahtjeva Evropske unije i međunarodnih sporazuma iz oblasti okoliša, klime i energije koje je Bosna i Hercegovina ratificirala.

Projekat „Misli o prirodi!“ je baziran na različitim aktivnostima koji doprinose podizanju nivoa svijesti o okolišu. Zagovaračkim kampanjama povećava se odgovornost državnih organa, kompanija i stanovništva u adresiranju problematike vezane za okoliš. Formiranom Mrežom od 9 Eko Hubova, stvaramo resursne centre čiji rad je usmjeren na zaštitu okoliša, podstičemo mlade da se aktivno uključe u zaštitu okoliša, te unapređujemo kvalitet i kvantitet medijske pokrivenosti ove teme.

Projekat „Misli o prirodi!“ uključuje mnogobrojne interesne grupe: organizacije civilnog društva, medije, građane/ke (posebno mlade), kompanije, osnovne i srednje škole, lokalnu vlast i državne institucije.

Posebna pažnja tokom implementacije ovog projekta se posvećuje multidisciplinarnim područjima kada su u pitanju, multidimenzionalno siromaštvo, sprječavanje konflikta, rodna ravnopravnost, ljudska prava i pitanje okoliša. Sve komponente projekta sadrže snažnu rodnu komponentu.

U prvoj fazi projekta bila su raspisana dva javna poziva za dodjelu grant sredstava za medije pri čemu je odobreno i implementirano 10 grantova.

Više o dodijeljenim grantovima na linku:

Prvi krug: <https://mislioprirodi.ba/odobreni-grantovi/#mediji>

Drugi krug: <https://mislioprirodi.ba/drugi-krug-odobrenih-grantova/#mediji8337-6431>

**O grantu za medije**

Kompleksnost pitanja okoliša zahtjeva kontinuiranu prisutnost na lokalnom nivou, ekspertizu u oblasti zaštite okoliša, umreženost sa lokalnim akterima, mogućnost komunikacije sa mladima, školama i medijima, te kapacitete za pružanje edukativne i stručne podrške drugim organizacijama i školama.

Okoliš je medijski nedovoljno obrađena tema, a većina već razvijenih medijskih članaka, emisija i sadržaja općenito vezana je za događaje, a ne za doprinos osnovnom cilju. Istovremeno, mediji nisu dovoljno osnaženi i financijski stabilni da bi problematiku okoliša tretirali na sveobuhvatan, analitički i kritički način.

Iskustvo CPCD-a pokazuje da grantovi za medije imaju veliku vrijednost i efikasnost, jer podižu glas i imaju veću pažnju šire javnosti, eksperata i vlasti. Jedan od osnovnih ciljeva ovog projekta je aktivno učestvovanje u zagovaračkim inicijativama, kako bi se razvili novi pristupi pitanjima zaštite okoliša u širim medijskim krugovima, i kako bi se razvila suradnja između medija i organizacija civilnih udruženja.

Medijska pokrivenost pitanja zaštite okoliša se unaprijeđuje tokom realizacije projekta Misli o prirodi! kroz sistematičan pristup medijima, novinarima i novinarkama, ali i rješavanju izazova sa kojima se suočavaju prilikom rada na medijskim sadržajima iz oblasti zaštite okoliša.

1. **Specifični ciljevi poziva**

Cilj ovih grantova je podržati medije da kroz istraživačko novinarstvo razviju kvalitetan materijal neophodan za aktivnosti zagovaranja. Fokus istraživanja može biti na korupciji i nepravilnostima u oblasti zaštite okoliša (mini hidroelektranama; lošem upravljanju otpadom, vodama ili šumama; raspodjeli budžetskih sredstava za okolišne projekte OCD-a; neosnovanim napadima na okolišne aktiviste i aktivistkinje; radu okolišnih inspekcija na različitim nivoima vlasti; (ne)izvještavanju okolišnih ministarstava o stanju okoliša u skladu sa legislativom; nepoštivanju okolinskih dozvola privrednih subjekata; ...) i ostalim temama u oblasti zaštite okoliša koje mogu doprinijeti pokretanju određene, konkretne zagovaračke inicijative.

Dodatni cilj ovog granta je razvijanje što bolje suradnje između medija i OCD-ova kako bi zajednički učestvovali u zagovaračkim aktivnostima i unapređenju zaštite okoliša.

Mediji će kroz svoje projektne aktivnosti:

* Istraživati i dokumentirati medijske sadržaje koji ukazuju na korupciju i nepravilnosti u oblasti zaštite okoliša;
* Razvijati sadržaje zagovaračkog karaktera, koji mogu biti korišteni za kampanje zagovaranja određenog okolišnog problema;
* Zagovarati promjene na osnovu istraživačkog materijala sami, ili poželjnije u partnerstvu sa nekom okolišnom OCD; zagovaračke kampanje trebaju biti rodno osjetljive i rodno uključive, kad god je to moguće;
* Ukazivati na ključne okolišne probleme i predstavljati mjere za njihovo rješenje;
* Promovisati stručnu analizu okolišnih pitanja, radije nego populističku ili političku analizu;
* Promovisati primjere dobre prakse u zaštiti okoliša kompanija u BiH, ako je relevatno projektnim ciljevima

CPCD ohrabruje i podstiče medije da u svojim projektnim prijedlozima budu orijentirani na postizanje navedenih ciljeva inovativnim i kreativnim pristupom i uz kritičko razmišljanje.

1. **Opšte odredbe**

Jedan od kriterija dodjele grantova je uvažavanje rodne ravnopravnosti kroz provođenje projektnih aktivnosti, odnosno ravnopravno učešće žena i muškaraca u implementaciji i aktivnostima projekta, koliko god je to moguće. Prilikom dodjele grantova CPCD će slijediti sljedeća načela:

* **Nacionalnosti:** svi aplikanti moraju biti lokalne bh. organizacije;
* **Ravnopravnost:** proces dodjele grantova je u potpunosti nepristrasan, što znači da će svi aplikanti biti isto tretirani, i biti odabrani od strane komisije, a u skladu sa objavljenim kriterijima;
* **Nepreklapanje:** CPCD će imati fleksibilan pristup i osigurati komplementarnost u implementaciji projekta Misli o prirodi! Međutim, neće se uzimati u razmatranje aplikacije koje imaju značajno preklapanje sa već postojećim projektima;
* **Princip (ne)retroaktivnosti:** grantovi će pokrivati samo troškove koji su nastali u toku odobrenog perioda implementacije projekta. Svaki trošak nastao izvan vremenskog perioda implementacije će se smatrati neprihvatljivim troškom.

1. **Finansijski i vremenski okvir**

|  |  |
| --- | --- |
| Broj grantova koji će biti odobreni | 5 |
| Maksimalan iznos sredstava po jednom odobrenom grantu | Do 20.000 KM |
| Trajanje implementacije projekta | 10 – 12 mjeseci |

1. **Kriteriji prihvatljivosti**

**Uvjet za aplikante je da ispunjavaju jedan od sljedećih kriterija:**

* Da su registrovani u skladu sa pozitivnim zakonskim propisima u Bosni i Hercegovini, kao udruženje ili fondacija, ili kao d.o.o.

**Subjekti koji nisu kvalificirani za prijavu za dodjelu grantova:**

* Političke organizacije;
* Nevladine organizacije koje su inostrana predstavništva organizacija u BiH;
* Religijske grupe;
* Nevladine organizacije čiji strateški ciljevi djelovanja nisu u skladu sa širim i/ili specifičnim ciljevima projekta Misli o prirodi!
* Nevladine organizacije koje koriste finansijska sredstva ekonomske i druge resurse, direktno ili indirektno u svrhu pojedinaca, grupe ili bilo kog vida organizacije koja je na bilo koji način povezana sa terorizmom;
* Organizacije čiji su pojedinci ili članovi na EU listi sankcionisanih pojedinaca ili grupa.

1. **Troškovi**

**Prihvatljivi troškovi:**

* Opravdani i razumni troškovi vezani direktno za projekat nastali isključivo u periodu implementacije aktivnosti;
* Racionalni dio troškova koji se odnose na najam prostora i opreme, komunikacija, režijskih troškovi, troškovi održavanja tekućeg računa, bankovne provizije, itd.;
* Nabavka opreme (do 5% od ukupne vrijednosti granta);
* Troškovi pristupa informacijama (pristup profesionalnim bazama podataka ili troškovi nastali samostalnim prikupljanjem podataka);
* Troškovi uposlenika direktno vezanih za implementaciju projekta (iznosi operativnih troškova, plata i doprinosa ograničeni su na 30% ukupnog iznosa budžeta).

**Neprihvatljivi troškovi:**

* Kupovina vozila;
* Međunarodna putovanja;
* Troškovi nastali prije početka realizacije projekta;
* Dugovi i troškovi servisiranja duga (kamate);
* Rezervisanje sredstava za gubitke, dugove ili potencijalne buduće obaveze;
* Kupovina zemljišta ili nekretnina;
* Pozajmice trećim licima.

1. **Ko može aplicirati?**

Grantovi su namijenjeni domaćim medijskim organizacijama civilnog društva ili medijskim kompanijama koje su registrovane u skladu sa pozitivnim zakonskim propisima BiH. U ovoj kategoriji moguće je i partnerstvo sa okolišnim organizacijama civilnog društva i drugim medijima. Potrebno je da mediji imaju iskustvo u implementaciji sličnih projekata na istom ili sličnom polju djelovanja i iskustvo u vođenju projekata istog ili sličnog obima.

1. **Kako aplicirati?**

Za prijavu na ovaj javni poziv potrebno je dostaviti projektnu i dodatnu dokumentaciju isključivo putem maila **[grantovi@mislioprirodi.ba](mailto:grantovi@mislioprirodi.ba)**

Projektni prijedlozi se šalju na jednom od zvaničnih jezika BiH.

|  |
| --- |
| **PROJEKTNA DOKUMENTACIJA** |
| **Prijedlog projekta** |
| **Budžet projekta** |
| **Partnerski sporazum *(Ukoliko postoji partnerstvo)*** |

|  |
| --- |
| **DODATNA DOKUMENTACIJA[[1]](#footnote-1)** |
| **Rješenje o registraciji podnosioca projekta**  *(U slučaju izmjena i dopuna rješenja, isto se dostavlja uz osnovno rješenje o registraciji)* |
| **Statut** *(ako je medij registrovan kao udruženje ili fondacija)* |
| **Uvjerenje o poreskoj registraciji podnosioca projekta** *(Identifikacijski broj)* |
| **Bilans stanja i uspjeha za prethodnu fiskalnu godinu** |
| **Narativni godišnji izvještaj za 2022. godinu** |
| **Ostali dokumenti** *(pisma podrške, certifikati, reference)* |

Jedan medij može poslati više projektnih prijedloga po javnom pozivu, ali unutar jedne grant linije u okviru jednog javnog poziva samo jedan projekat može biti dodijeljen. Jedna OCD može mediju biti partnerska organizacija na samo jednom projektu.

Jednom mediju (koji je registrovan kao udruženje ili fondacija) koji aplicira na više grant linija, odnosno više javnih poziva za različite grantove u okviru projekta Misli o prirodi!, može biti dodijeljeno više od jednog granta, ali u tom slučaju, CPCD će izvršiti dodatne procjene kapaciteta te organizacije, kako bi se utvrdilo da raspoloživi kapaciteti organizacije mogu pratiti obim aktivnosti projekata.

Organizacije koje su trenutno korisnice grant sredstava u okviru projekta Misli o prirodi! mogu aplicirati na ovaj javni poziv pod uslovom da trenutno ispunjavaju sve obaveze koje se odnose na poštivanje procedura i smjernica koje se odnose na implementaciju projekta.

Organizacije koje su u okviru projekta Misli o prirodi! korisnice jednog od grantova, i koje nisu ispunile svoje obaveze propisane ugovorom o implementaciji projekta, ne mogu aplicirati na javni poziv. Takođe, organizacije koje trenutno implementiraju projekat u okviru projekta Misli o prirodi! mogu dobiti najviše još jedan projekat, odnosno istovremeno mogu implementirati najviše dva projekta.

1. **Kako poslati elektronsku dokumentaciju?**

Svi dokumenti koji sadrže potpise i pečate trebaju biti dostavljeni u PDF formatu. Dokumentaciju ne stavljati u ZIP.file ili bilo koji drugi kompresovani format.

Maksimalna veličina maila može biti 10 MB. U slučaju da su dokumenti u prilogu veći od 10 MB, rasporedite dokumente u više mailova s tim da u polje SUBJECT: u prvom mailu upisujete: **Mediji aplikacija\_(naziv aplikanta)\_x/#**, umjesto oznake „**x**“ upisujete redosljedni broj maila, a umjesto oznake „**#**“ upisujete ukupan broj mailova koje ćete poslati. U tijelu maila navodite numerisanu listu svih priloženih dokumenata u tom mailu.

1. **Vremenski okvir**

Krajnji rok za prijavu je 40 dana od objavljivanja javnog poziva za dodjele grantova za prijavu prijedloga projekata.

|  |  |  |
| --- | --- | --- |
| **Kalendar javnog poziva**  *(koraci u procesu odabira aplikanata za dodjelu grantova)* | | **Datum** |
| 1 | Objava javnog poziva na web stranici projekta “Misli o prirodi!” ([www.mislioprirodi.ba](http://www.mislioprirodi.ba)) i na web stranici CPCDa. ([www.civilnodrustvo.ba](http://www.civilnodrustvo.ba)) | (29/12/2022) |
| 2 | Rok za postavljanje pitanja u vezi javnog poziva | (27/1/2023) |
| 3 | Rok za postavljanje odgovora na pitanja u vezi javnog poziva | (31/1/2023) |
| 4 | Krajnji rok za dostavu dokumentacije za podnošenje prijave prijedloga projekta. | (07/2/2023)  (23:59) sati |

1. **DODATNE INFORMACIJE**

U roku podnošenja projektnih prijedloga, aplikanti mogu da izmjene, dopune ili povuku projektne prijedloge. Aplikant podnosi izmjenu, dopuni ili povlačenje sa naznakom jedne opcije ***[„izmjena/dopuna/povlačenje“ projektnog prijedloga SD003/Mediji/ (ime/naziv aplikanta)****].*

Kako bi se zaštitio integritet i pravo na privatnost aplikanata za grantove, sve informacije koje se dobiju od aplikanata se smatraju strogo povjerljivim.

Pitanja vezano za javni poziv se mogu poslati najkasnije 10 dana do isteka roka za predaju aplikacija/projektnih prijedloga isključivo putem maila: **[grantovi@mislioprirodi.ba](mailto:grantovi@mislioprirodi.ba)**

Svi odgovori na pitanja bit će objavljeni na web stranici projekta minimum 7 dana prije isteka roka za predaju aplikacija/projektnih prijedloga.

1. **ŠTA SE DALJE DEŠAVA SA PROJEKTNIM PRIJEDLOGOM?**

Po isteku roka za dostavu projektnih prijedloga, svi aplikanti će proći kroz proces evaluacije od strane komisije i to u segmentima administrativne i tehničko-administrativne evaluacije. Svi aplikanti će dobiti potvrdni email o primitku aplikacije sa listom svih dokumenata koji su prispjeli u prilogu. Ukoliko aplikacija zadovolji administrativni kriterij, radi se tehničko-finansijska evaluacija.

***Administrativna evaluacija***

Svi projektni prijedlozi pristigli na e-mail **[grantovi@mislioprirodi.ba](mailto:grantovi@mislioprirodi.ba)**  do isteka krajnjeg roka za prijave, a koji sadržavaju potpunu dokumentaciju, bit će uvršteni u dalji proces, odnosno proces tehničko-finansijske evaluacije.

***Tehničko-finansijska evaluacija***

Svi projektni prijedlozi koji prođu administrativnu evaluaciju će biti procijenjeni od dva evaluatora/ice u skladu sa kriterijima i bodovanjem u ovoj tabeli:

|  |  |  |
| --- | --- | --- |
| **1** | **RELEVANTNOST** | ***br. bodova / maks.br bodova*** |
| **1.1.** | Prijedlog projekta je relevantan u odnosu na ciljeve i prioritete Javnog poziva. | */10* |
| **1.2.** | Projektni prijedlog je relevantan po pitanju potreba i problema vezanih za ciljno područje. Konsultacije sa zainteresiranim stranama su sprovedene. Aplikant ima podršku odgovarajućih institucija. | */10* |
| **TOTAL** | | ***/20*** |
| **2** | **FINANSIJSKI I OPERATIVNI KAPACITETI** |  |
| **2.1.** | Aplikant posjeduje iskustvo u implementaciji sličnih projekata u okviru datog tematskog okvira i u vođenju projekata slične veličine. | */5* |
| **2.2.** | Aplikant ima znanje i stručnost potrebnu za implementaciju predloženog projekta. Organizacija ima dovoljno osoblja koje ima iskustvo i znanje u datom tematskom okviru. | */5* |
| **2.3.** | Aplikant ima dovoljno kapaciteta (uključujući zaposleno osoblje, opremu, radni prostor i mogućnost upravljanja budžetom). | */5* |
| **2.4.** | Aplikant ima uspostavljenu saradnju sa institucijama, školama, medijima i drugim organizacijama civilnog društva. Aplikant djeluje na području više općina/opština. | */5* |
| **TOTAL** | | ***/20*** |
| **3** | **DIZAJN PROJEKTA** |  |
| **3.1.** | Opšti i specifični ciljevi su jasno definisani. Očekivani projektni rezultati definisani i mjerljivi. | */5* |
| **3.2.** | Konzistentna i logična poveznica između ciljeva, očekivanih rezultata i predloženih aktivnosti. Vanjski rizici i načini njihovog rješavanja su jasno definisani. | */5* |
| **3.3.** | Aktivnosti su jasno objašnjene i detaljne. Plan aktivnosti je jasan i realan. | */5* |
| **3.4.** | Projektni rezultati su održivi i nakon završetka projekta. | */5* |
|  | **TOTAL** | ***/20*** |
| **4** | **BUDŽET** |  |
| **4.1.** | Budžet je jasno predstavljen u excelu i narativno objašnjene sve stavke. | */5* |
| **4.2.** | Troškovi su realni i neophodni za sprovedbu aktivnosti. | */5* |
| **4.3.** | Odnos između planiranih troškova i rezultata je zadovoljavajući. | */10* |
| **TOTAL** | | ***/20*** |
| **5** | **DODATNA VRIJEDNOST** |  |
| **5.1.** | Projekat podrazumijeva angažovanje većeg broja korisnika u aktivnosti i u proces donošenja odluka. Uključeni su volonteri. | */5* |
| **5.2.** | Projekat podržava rodnu ravnopravnost, ugrožene kategorije u društvu i jednakost po bilo kojoj drugoj osnovi. | */5* |
| **5.3.** | Projektni prijedlog sadrži specifične dodatne vrijednosti, elemente kao što su promocija rodne jednakosti i jednakih mogućnosti, mogućnosti za osobe sa invaliditetom, prava manjina, inovativnost | */10* |
| **TOTAL** | | ***/20*** |
| **TOTAL** | | **/100** |

1. **Proces nakon selekcije aplikanata**

Ukoliko se ukaže potreba za određenim modifikacijama projektnog prijedloga (uključujući budžet), CPCD zadržava pravo da o tome pregovara sa aplikantom. Nakon što se završi proces odabira i eventualnih pregovora oko sadržaja projekta, pristupit će se sklapanju ugovora o dodjeli granta kojeg potpisuju obje strane.

Lista organizacija, dobitnica grantova po svakom pozivu će biti objavljena na web stranici projekta.

Po potpisu ugovora, CPCD će organizovati interaktivnu sesiju sa korisnicima grantova, kao bi prezentovao finansijske, programske i izvještajne procedure. Korisnici grantova će biti upoznati sa smjernicama o upravljanju grant sredstvima i smjernicama koje se odnose na vidljivost projekta. Korisnici grantova će u toku implementacije imati redovne monitoring posjete kako bi se osigurala efektivnost i efikasnost dodijeljenih grantova.

U ovoj fazi, nakon potpisa ugovora, CPCD će uraditi procjenu organizacija, korisnika grantova. Ova procjena će da vrednuje organizacione kapacitete u četiri kategorije: finansijske kontrole, ljudske kapacitete, administrativne procedure i sigurnosne procedure. Ukoliko procjena pokaže nedostatke u nekim kategorijama, organizacija aplikant će uz podršku i instrukcije CPCDa da radi na jačanju svojih kapaciteta.

**Lista aneksa**

Aneks 1 Prijedlog projekta

Aneks 2 Budžet projekta

Aneks 3 Partnerska izjava

1. *Aplikanti koji uđu u uži izbor će morati dostaviti ovjerene kopije obavezne dokumentacije* [↑](#footnote-ref-1)